Privatetterforsker: Har funnet graven til Madeleine (3)
Den engelske treåringen Madeleine McCann forsvant fra sengen sin mens familien var på ferie på Algarve-kysten i Portugal i 2007. Det har lenge vært et mysterium om hvordan hun forsvant eller om hun fortsatt er i live, og portugisisk politi har tidligere uttalt at de ser ingen grunn til å gjenoppta etterforskningen. Sørafrikanske Stephen Birch sier til Sky News at han har brukt mye tid og penger på å finne ut hva som har skjedd med den lille jenta. Ved hjelp av en bakkeradar til 375.000 kroner, har han undersøkt bakken i nærheten av familiens feriehus. Han hevder nå at han har funnet nye bevis om hvor Madeleine kan ligge gravlagt. - Jeg har fått bildene analysert og de viser spor av graving, et tomrom og det som kan være menneskelige bein. Jeg er overbevist over at hun ligger der jeg har skannet. Alt jeg vil er å løse mysteriet og gi et svar til familien, sier Birch til Sky News. Bildene er nå overlevert til Scotland Yard, som uttaler at de alltid vil vurdere nye bevis. Foreldrene til Madeleine McCann er sikre på at hun fortsatt er i live og ønsker ikke å kommentere påstandene til Birch. Ifølge britisk politi har en ny gjennomgang av bevisene i saken åpnet for 195 nye etterforskningsmuligheter. Det har vært hundrevis av mulige observasjoner av henne over hele verden siden hun forsvant, men så langt har ingen ført til at Madeleine har blitt funnet.
Politiet i England kan ha mottatt nye bevis i forsvinningssaken fra 2007.